open-index/open-wikipedia-markdown huggingface dataset:
Pyhän Panteleimonin kliininen sairaala

**Pyhän Panteleimonin kliininen sairaala** () on Ukrainan Sumyn alueen Sumyn kaupungissa toimiva kaupunginsairaala. Sairaala on nimetty Pyhän Panteleimonin eli Panteleimon Parantajan mukaan. Vuosina 1963-2021 sairaala tunnettiin Sumyn keskustapiirin kliinisenä sairaalana. Sairaala sijaitsee Sumyn eteläosan kattavassa Zaritšnyin piirissä (Зарічний район).

Venäjän asevoimat iski sairaalaan 28. syyskuuta 2024 kahdesti peräkkäin räjähdelennokilla. Näiden kansainvälisen humanitaarisen oikeuden vastaisten tekojen vuoksi ainakin kymmenen ihmistä sai surmansa ja yli kaksikymmentä ihmistä haavoittui. 


Destructions in Sumy after Russian attack, 2024-09-28 (11).webp| Venäjän Sumyn kaupunginsairaalaan kohdistaman drooni-iskun jälkiä.
Destructions in Sumy after Russian attack, 2024-09-28 (000).webm| Pelastusviranomaisten video toisen räjähdelennokin iskusta sairaalaan ja seurauksista/ pelastustöistä. (Video sisältää paikoin järkyttäviä hetkiä, ei suositella lapsille.)


## Lähteet

## Aiheesta muualla

* Клінічна лікарня св.Пантелеймона - Суми  (facebook.com)
Kumiko Gotō

**Kumiko Gotō** (; s. 26. maaliskuuta 1974) on japanilainen näyttelijä, malli ja laulaja. Näyttelijänä hänet tunnetaan pääosassa Otoko wa Tsurai yo -elokuvissa ja elokuvassa City Hunter.

## Yksityiselämä
Gotō on naimisissa ranskalaisen kilpa-ajajan Jean Alesin kanssa, ja heillä on kolme lasta, tytär Helena sekä pojat Giuliano ja John.
Vastarinnan akseli

**Vastarinnan akseli** (, ) on Iranin tukemista länsivastaisista ja Israel-vastaisista shiialaisista asejoukoista koostuva toimijaryhmä. Siihen ovat kuuluneet muiden muassa Hizbollah (Libanon), Liwa Fatemiyoun (Afganistan) ja Liwa Zainebiyoun (Pakistan). Irakissa vastarinnan akselia ovat edustaneet Harakat Hizbollah al-Nujaba ja Kata’ib Hizbollah.

Iranin valta Lähi-idässä kasvoi Isiksen toiminnan hiipumisen myötä 2010-luvulla. Syyrian hallinnosta tuli riippuvainen Iranista, joka on tukenut Bashar al-Assadin hallintoa Syyrian sisällissodan alusta lähtien. Iran on vaikuttanut hyvin vahvasti libanonilaiseen yhteiskuntaan. Iran on lisäksi vaikuttanut Saudi-Arabian vastustamien Jemenin huthikapinallisten ja Qatarin diplomaattisen kiistan taustalla.

Lokakuussa 2023 alkaneessa Gazan sodassa Israeliin ovat ampuneet raketteja vastarinnan akselin toimijat, joista keskeisessä asemassa on ollut Hizbollah.

## Lähteet
Naim Qassem

**Naim Qassem** (; s. 1953 Beirut) on libanonilainen Hizbollah’n vaikuttaja.

Qassem toimi Amal-liikkeessä vuoteen 1979 saakka ja osallistui sitten kokouksiin, jotka johtivat Hizbollah’n perustamiseen. Qassem nimitettiin vuonna 1991 Abbas al-Musawin aikana Hizbollah’n varapääsihteeriksi. Hän jatkoi toimimista tässä asemassa al-Musawin saatua surmansa vuonna 1992 ja Hassan Nasrallah’n noustua liikkeen johtoon. Qassem on usein antanut haastatteluja kansainvälisille tiedotusvälineille ja toiminut yhtenä järjestön keskeisistä puhujista. Qassemista tuli vuonna 1992 myös Hizbollah’n Libanonissa järjestämien vaalikampanjoiden yleiskoordinaattori.

Hassan Nasrallah sai surmansa syyskuussa 2024. Qassem ilmoitti uuden johtajan tulevan nimitetyksi niin pian kuin mahdollista ja vakuutti Hizbollah’n jatkavan taistelemista Israelia vastaan. Qassem on naimisissa ja hänellä on kuusi lasta.

## Lähteet
Nabil Qaouk

**Nabil Qaouk** (; 20. toukokuuta 1964 – 28. syyskuuta 2024 Beirut) oli libanonilainen Hizbollah’n komentaja.

Qaouk sai uskonnollisen koulutuksen Iranissa. Hän oli vuoteen 2016 saakka Hizbollah’n toimeenpanevan neuvoston varajohtaja Hashim Safieddinen alaisuudessa. Hänen jälkeensä asemaan nousi Ali Dammoush. Qaouk oli Hizbollah’n eteläisen alueen komentaja, ennaltaehkäisevän turvallisuusyksikön komentaja ja operatiivisen neuvoston varakomentaja. Yhdysvallat asetti pakotteita Qaoukia vastaan vuonna 2020. Qaouk sai surmansa Israelin tekemässä ilmaiskussa 28. syyskuuta 2024. Hän oli Israelin mukaan lähellä Hizbollah’n ylintä johtoa ja suoraan osallinen terrorismirikoksiin. Qaoukin kuolemasta tiedotettiin päivä sen jälkeen kun tieto Hassan Nasrallah’n kuolemasta oli julkistettu. Hizbollah vahvisti tiedon.

## Lähteet
Imad Mughniyeh

**Imad Fayez Mughniyeh** (; 1962 Tayr Debba, Libanon – 12. helmikuuta 2008 Damaskos, Syyria) oli libanonilainen Hizbollah’n komentaja.

Mughniyeh syntyi Tayr Debban kylässä Etelä-Libanonissa, mutta muutti varhain perheineen Beirutiin. Hän liittyi Fatahin Joukko 17 -erikoisyksikköön vuonna 1976. Hänen uskottiin toimineen 1970-luvun lopussa tarkka-ampujana. Mughniyeh tuli tunnetuksi oletetusta osuudestaan lukuisiin länsimaisiin kohteisiin suunnattuihin iskuihin Libanonin sisällissodassa. Hän kuului Hizbollah-järjestöön sen alkuajoista saakka. Mughniyeh oli epäiltynä osallisuudesta pommi-iskuihin, lentokonekaappaukseen ja panttivankien ottamiseen. Lisäksi Argentiina syytti häntä osuudesta vuonna 1992 Israelin suurlähetystöön Buenos Airesissa tehdyssä pommi-iskussa ja vuonna 1994 kulttuurirakennukseen kohdistetussa pommi-iskussa. FDD-ajatuspajan Hussain Abdul-Hussainin mukaan Yhdysvallat syytti virheellisesti Mohammad Hussein Fadlallah’ta iskuista, joista vastuussa oli Mughniyeh.

Mughniyeh kuului lokakuusta 2001 lähtien FBI Most Wanted Terrorists -listalle. CIA:n mukaan hän johti Hizbollah’n operaatioita Irakissa ja koulutti shiialaisia militioita, jotka sitten hyökkäsivät yhdysvaltalaisia vastaan. Mughniyeh kuoli autopommi-iskussa Damaskoksessa helmikuussa 2008. *[[Washington Post]]in* ja *[[Newsweek]]in* vuonna 2015 entisten tiedusteluviranomaisten lausuntojen pohjalta tekemän paljastuksen mukaan CIA ja Mossad suunnittelivat surman yhteistyössä. Yhdysvallat ei myöntänyt osallisuuttaan. Hizbollah oli syyttänyt iskusta Israelia. Mughniyeh’n poika Jihad Mughniyeh surmattiin Syyriassa vuonna 2015.

Mughniyeh on aiheena Showtimen minisarjassa *[[Ghosts of Beirut]]* (2023), joka kuitenkin esittää hänen suhteensa Iranin vallankumouskaartiin ja Mohammad Hussein Fadlallah’han virheellisesti.

## Lähteet
Ibrahim Aqil

**Ibrahim Aqil** (; n. 1964 – 20. syyskuuta 2024 Beirut) oli libanonilainen Hizbollah’n komentaja.

Aqil liittyi Hizbollah’han 1980-luvulla. Hän kuului Islamilaiseen jihadjärjestöön, joka otti vastuun Beirutissa vuonna 1983 tehdystä Yhdysvaltain suurlähetystön pommi-iskusta. Yhdysvallat etsintäkuulutti Aqilin ja lupasi hänestä vuonna 2023 seitsemän miljoonan dollarin palkkion. Aqil johti Yhdysvaltain mukaan 1980-luvulla myös yhdysvaltalaisten ja saksalaisten ottamista vangeiksi. Israelin armeijan mukaan Aqil vastasi Hizbollah’n iskuista Libanonin ulkopuolella. Hän johti Hizbollah’n Radwan-joukkoja.

Aqil kuoli Dahieh’n alueella Beirutissa Israelin tekemässä ilmaiskussa, jossa kuoli myös vähintään kolmetoista muuta ihmistä ja haavoittui 66 henkilöä. Hänen ilmoitettiin olleen yhteisessä tapaamisessa Hizbollah’n ja nimeämättömän palestiinalaisryhmän välillä. *[[Haaretz]]* tiedotti Aqilin haavoittuneen jo hakulaitteiden räjäytyksessä 17. syyskuuta 2024 ja tulleen kirjatuksi ulos sairaalasta kuolinpäivänään.

## Lähteet
Einar Beyron

**Einar Beyron** (1901–1979) oli ruotsalainen oopperalaulaja (tenori). Hän aloitti uransa Göteborgin Stora Teaternissa ja siirtyi vuonna 1924 Kuninkaalliseen oopperaan. Vuonna 1942 hänet nimettiin hovilaulajaksi.
## Lähteet

## Aiheesta muualla
Norah Vincent

**Norah Mary Vincent** (20. syyskuuta 1968 Detroit, Michigan – 6. heinäkuuta 2022 Sveitsi) oli yhdysvaltalainen kirjailija ja toimittaja. Hän oli jokaviikkoinen kolumnisti *[[Los Angeles Times]]issa* sekä neljännesvuosittainen kolumnisti HLBT-asioihin perehtyvässä *[[The Advocate]]* -lehdessä. Hän kirjoitti kolumneja myös *[[The Village Voice]]en.* 

Vincentin teokset, kuten bestseller-listoille noussut *[[Self-Made Man]]* (2006), herättivät laajaa keskustelua sukupuolirooleista ja yhteiskunnallisista kysymyksistä yleisesti. Teos oli Vincentin kokeellinen tutkimus sukupuolten välisistä eroista ja miehenä olemisesta yhteiskunnassa. Hän vietti yli vuoden esittäen miestä ja raportoi kokemuksistaan sukupuolten välisistä sosiaalisista ja psykologisista eroista.

## Elämä ja ura
### Varhaiselämä ja koulutus
Vincent syntyi syyskuussa 1968 Detroitissa Michiganissa. Hänen äitinsä Juliet Ford (o.s. Randall) oli näyttelijä ja hänen isänsä Robert Vincent oli asianajaja Ford Motor Companylle. Vincent varttui Detroitissa ja Lontoossa, missä Robert Vincent väliaikaisesti työskenteli.

Vincent opiskeli filosofiaa Williams Collegessa, jossa hän ymmärsi 21-vuotiaana olevansa lesbo. Hän opiskeli filosofiaa myös Bostonin yliopistossa 11 vuotta.

### ''Self-Made Man''
Vincentin läpimurto tuli hänen teoksestaan *[[Self-Made Man|Self-Made Man: One Woman’s Year Disguised as a Man]]* (2006), jossa hän dokumentoi vuoden ajan kestänyttä kokeiluaan elää miehenä. Kirjassa hän tutkii miehen roolia ja sukupuolten välisiä eroja, mikä herätti laajaa keskustelua ja sai arvostusta mediassa. Hän vieraili kertoen kirjastaan muun muassa *[[20/20 (uutisohjelma)|20/20]]*-ohjelmassa sekä *[[The Colbert Report]]issa*. Vincentin toinen merkittävä teos, *Voluntary Madness: My Year Lost and Found in the Loony Bin* (2008), käsittelee mielenterveyden hoitoa ja hänen kokemuksiaan psykiatrisella osastolla.

### Yksityiselämä ja kuolema
Vincent oli avoin omista mielenterveysongelmistaan, ja hän käytti kokemuksiaan kirjoittamisen välineenä. Hän kuoli heinäkuussa 2022 Sveitsissä avustetun itsemurhan kautta.

## Teokset
* *Self-Made Man* (Viking Adult, 2006)
* *Voluntary Madness* (Viking Adult, 2008)
* *Thy Neighbor* (Viking Adult, 2012)
* *Adeline: A Novel of Virginia Woolf* (Houghton Mifflin Harcourt, 2015)

## Lähteet
Miina Sillanpään päivä, kansalaisvaikuttamisen päivä

**Miina Sillanpään päivää, kansalaisvaikuttamisen päivää** vietetään Suomessa 1. lokakuuta. Päivän tarkoitus on muistaa Miina Sillanpään elämäntyötä ja muistuttaa kansalaisvaikuttamisen merkityksestä yhteiskunnassa. Samana päivänä Suomessa vietetään myös *Järjestöjen päivää*.

Miina Sillanpään päivä, kansalaisvaikuttamisen päivä, on ollut vakiintunut kalentereihin merkitty liputuspäivä vuodesta 2023 lähtien. Siitä tuli aluksi suositeltu liputuspäivä vuonna 2016, jolloin Miina Sillanpään syntymästä oli kulunut 150 vuotta.

Liputuspäiväksi valikoitui 1. lokakuuta, jolloin vuonna 1906 Suomen suuriruhtinaskunnan valtiopäiväjärjestys ja vaalilaki tulivat voimaan. Miina Sillanpään syntymäpäivänä 4. kesäkuuta vietetään Puolustusvoimain lippujuhlan päivää.

## Lähteet
Christoffer Wernfelt

**Christoffer Wernfelt**, vuoteen 1688 **Wernich** (1639 Jönköping, Ruotsi –  9. lokakuuta 1691 Mustasaari) oli ruotsalainen sotilas ja Suomessa vaikuttanut laivaveistämön johtaja, joka aateloitiin.

Wernfeltin vanhemmat olivat kirjanpitäjä Hubert Wernich ja tämän puoliso Margareta. Hänen vaimonsa oli Anna Rotky. Wernfelt astui laivaston palvelukseen 1666. Konstapeli hänestä tuli 1668, aliluutnantti 1673, yliluutnantti ja kapteeni 1675 ja komentaja 1679. Suomeen tultuaan 1682 hän oli Kruunupyyn Kronoholmenin laivaveistämön johtaja.

Amiraali Hans Wachtmeister lähetti Wernfeltin syksyllä 1682 johtamaan Ruotsin amiraliteetin alaista laivanrakennusta Pohjanmaalle. Vuotta aiemmin sieltä oli tilattu  kaksitoista isoa lastialusta, kreijaria, joista ainakin yhdeksän rakennettiin Kruunupyyssä. Siellä oli suunniteltu rakennettavaksi 1682–1683 vielä tusina hieman pienempää alusta, bojorttia. Alukset valmistuivat suunnitelmien mukaisesti ja Wernfelt aateloitiin ansioistaan syksyllä 1688. Samanaikaisesti aateloitiin hänen velipuolensa Olof, joka yleni laivastossa laivapojasta aina vara-amiraaliksi ja korotettiin virasta erotessaan amiraaliksi. Mustasaaressa asunut Christoffer Wernfelt lähti vesiteitse Kruunupyyn veistämöltä kotiinsa 9. lokakuuta 1691 ja joutui haaksirikon uhriksi.

## Lähteet

## Aiheesta muualla
*
Pukin sarvi

**Pukin sarvi** (*Kозий рог, Kozijat rog*) on Metodi Andonovin ohjaama bulgarialainen mustavalkoinen draamaelokuva vuodelta 1972. 1600-luvulle sijoittuva balladinomainen tarina perustuu Nikolai Haitovin novelliin, josta kirjailja itse sovitti elokuvakäsikirjoituksen.

## Juoni
Ottomaanien vallassa olevassa Bulgariassa 1600-luvulla neljän miehen rosvojoukko murtautuu vuohipaimen Karaivanin taloon ja raiskaa ja tappaa tämän vaimon pienen tyttären Marian nähden. Karaivan päättää ottaa oikeuden omiin käsiinsä ja jäljittää surmaajat. Hän alkaa kasvattaa Mariaa pojaksi, kylmäveriseksi tappajaksi. Äitinsä surmaajia jahdatessaan tyttö kuitenkin rakastuu erääseen paimenpoikaan, jonka isä Karaivan päättää tappaa jotta Maria pysyisi kovana. Mies sytyttää paimenen mökin tuleen, mutta hänen tietämättään talossa on myös hänen tyttärensä, joka kuolee tulipalossa.

## Rooleissa

## Vastaanotto
*Pukin sarvi* oli suuri festivaalimenestys: se sai Karlovy Varyn elokuvajuhlilta tuomariston erikoispalkinnon, Chicagosta ja Portugalin Santarenistä hopeaa ja kolmannen palkinnon Argentiinasta ja Sri Lankan Colombosta. Katja Paskaleva palkittiin parhaasta naisroolista Panamassa ja Femina-palkinnolla Brysselissä.

*Pukin sarvi* esitettiin Helsingin sosialististen maiden elokuvaviikolla tuoreeltaan helmikuun alussa 1973 ja uudelleen uudessa Neuvostoliiton kulttuuri- ja tiedekeskuksessa huhtikuussa 1977. *[[Helsingin Sanomat|Helsingin Sanomissa]]* Paula Talaskivi kirjoitti elokuvan kerronnan olevan johdonmukaista, voimallista ja vaikuttavaa, kameratyön erinomaista ja erikoislaatuisen asumismiljöön ihmistyyppeineen kiinnostavaa. Tehokkainta on hänestä elokuvan sisäinen sanoma vihan ja koston tuhovoimasta, mutta toisaalta myös kauniit ja herkät kohtaukset muun muassa naisena olemisesta ja heräävästä ensirakkaudesta. ”Rajut ja hellät tunteet ja tunnot sulautuvat elokuvassa samansävyisesti kuin näkymät sen jylhässä vuorimaisemassa.”

## Uusintaversio
Samasta Nikolai Haitovin tarinasta filmattiin Bulgariassa 1994 julkaistu värillinen uusintaversio, jonka on ohjannut Nikolai Volev.

## Lähteet
Kypsiä kirsikoita

**Kypsiä kirsikoita** (*Reife Kirschen*) on Horst Seemanin ohjaama itäsaksalainen draamaelokuva vuodelta 1972. Avioliittokuvauksen pääosissa näyttelevät Günther Simon, Helga Raumer, Traudl Kulikowsky ja Martin Trettau.

## Vastaanotto
*Helsingin Sanomien* Paula Talaskivi kirjoitti *Kypsien kirsikoiden* edustavan DDR:n elokuvatuotannon parasta tasoa: sen kerronta on joustavaa ja näyttelijäsuorituksista monet hyvin vakuuttavia, etenkin perheenisän esittäjän Günther Simonin. Myös käsikirjoitus on hyvää alkupuolen perhe- ja työolojen kuvauksessa, mutta loppupuoleen on kytketty liikoja rönsyjä.

## Lähteet
Polyfosfatseeni

**Polyfosfatseenit** ovat polymeerejä, joiden runkona on epäorgaaninen fosforista ja typestä koostuva ketju. Rungon kuhunkin fosforiatomiin voidaan liittää kaksi sivuryhmää, jotka voivat olla orgaanisia tai epäorgaanisia. Erilaisten sivuryhmien myötä voidaan tuottaa hyvin monenlaisia ja ominaisuuksiltaan erilaisia polyfosfatseeneja.

## Historia

Ensimmäisen polyfosfatseenimaisen yhdisteen valmisti H. N. Stokes 1890-luvulla, kun hän valmisti heksakloorisyklotrifosfatseenia. Se oli kumimainen elastomeeri, jota kutsuttiin yleisesti epäorgaaniseksi kumiksi. Ominaisuuksiltaan se oli syklinen molekyyli, joka ei liuennut tavallisimpiin liuottimiin. 1960-luvulla Allcock ryhmineen onnistui muodostamaan heksaklorosyklotrifosfatseenista lineaarista polydiklorofosfatseenia, joka puolestaan oli liukoista useimpiin liuottimiin. Polydiklorofosfatseenin klooriatomien paikalle saattoi liittää erilaisia sivuryhmiä, mikä mahdollisti erilaisten polyfosfatseenien kehittelyn.

## Lähteet
* Ogueri, K. S., Allcock, H. R. & Laurencin, C. T., 2019: *Polyphosphazene polymer* 

## Aiheesta muualla
Vaaleanvihreä SF

**Vaaleanvihreä SF** (C37H34S2N2O9Na2) eli **Acid Green 5**  on triaryylimetaaniväreihin kuuluva aromaattinen orgaaninen yhdiste. Yhdistettä voidaan käyttää väriaineena muun muassa biologisissa tutkimuksissa.

## Ominaisuudet, valmistus ja käyttö
Huoneenlämpötilassa vaaleanvihreä SF on punaruskeaa tai sinivihreää kiteistä ainetta. Yhdiste liukenee hyvin veteen ja 2-metoksietanoliin sekä etanoliin. Liuoksen vihreä väri on pysyvin neutraaleissa oloissa ja heikkenee sekä happojen että emästen vaikutuksesta.  

Vaaleanvihreä SF:ää valmistetaan kondensoimalla etyylibentsyylianiliinia ja bentsaldehydiä. Muodostunut leukoväri sulfonoidaan ja hapetetaan vaaleanvihreä SF:ksi.

Vaaleanvihreä SF:ää käytetään mikroskopiassa esimerkiksi bakteerien ja hiivojen, kollageenin ja proteiinien värjäämiseen. Sitä käytetään myös vastavärinä värjäämään sytoplasmaa ja osana Papanicolaou-värjäystä eli Pap-värjäystä. Yhdiste värjää muun muassa paperin, silkin, villan ja nahan vihreäksi.

## Lähteet
Vossia cuspidata

***Vossia cuspidata*** on heinäkasvilaji, jota kasvaa luontaisena eteläisessä Afrikassa. Laji on virtahevonheinien (*Vossia*) suvun ainoa.

*Vossia cuspidata* on monivuotinen heinälaji, joka kasvaa vesistöissä tai veden lähistöllä. Sen varret voivat kasvaa jopa seitsemän metriä pitkiksi ja ne kohoavat yhdestä kahteen metriä vedenpinnan yläpuolelle. Varret ovat halkaisijaltaan noin 1 cm ja sisältä huokoisia. Lehtilavat ovat tasasoukkia, 30–100 cm pitkiä ja 0,6–1,8 cm leveitä. Kukintona oleva röyhy koostuu 1–12 tertusta, jotka ovat 10–30 cm pitkiä.

*Vossia cuspidata* -lajia tavataan Sambiassa, Malawissa, Mosambikissa, Botswanassa, Zimbabwessa ja Namibiassa.

## Lähteet
* Flora of Zambia: ''Vossia cuspidata'' 

### Viitteet

## Aiheesta muualla
* Finto: Kassu – Kasvien suomenkieliset nimet: ''Vossia''
* JSTOR Global Plants: ''Vossia cuspidata''
Musa al-Sadr

**Musa al-Sadr** (; 4. kesäkuuta 1928 Qom – kadonnut 31. elokuuta 1978) oli iranilais-libanonilainen shiialainen uskonoppinut. Häntä on luonnehdittu Libanonin merkittävimmäksi shiiajohtajaksi ennen Hizbollahin perustamista vuonna 1982.

Al-Sadr oli ajatollahin poika. Hän sai islamilaisen koulutuksen Qomissa ja Najafissa. Lisäksi hän opiskeli poliittista taloustiedettä ja oikeustiedettä Teheranin yliopistossa. Al-Sadr sai Irakissa mujtahidin eli shiiajuristin pätevyyden ja asui Najafissa vuodesta 1953. Heinäkuun 14. päivän vallankumouksen (1958) jälkeen Al-Sadr palasi Iraniin, josta hän vuosi myöhemmin muutti Libanoniin, jossa hänellä oli sukutausta. Hän oli käynyt maassa kahdesti aiemmin. Abd al-Husayn Sharaf al-Din al-Musawin pyynnöstä Al-Sadr alkoi johtaa shiiayhteisöä Tyroksen kaupungissa. Vuonna 1969 Al-Sadr perusti Libanoniin Shiiojen korkeimman islamilaisen neuvoston, josta tuli valtion säätelemä virallinen instituutio. Aiemmin shiioilla ei ollut ollut valtion tunnustamaa itsenäistä uskonnollista asemaa vaan heidän uskonnollisista asioistaan Libanonissa oli vastannut sunneja edustanut mufti Beirutissa. 

Al-Sadr teki Libanonissa sosiaalista työtä shiiayhteisön hyväksi ja perusti vuonna 1974 sosiaalista uudistusta ajaneen Harakat al-Mahruminin. Sen pohjalta perustettiin vuonna 1975 Amal-liike, joka koostui poliittisesta ja aseellisesta siivestä. Liikkeen tarkoitus oli shiiayhteisön puolustaminen Libanonin sisällissodassa. Amal-liike on ollut Hizbollahin kilpailija, mutta liikkeiden välillä on myös ollut ajoittainen vaikea liittolaisuus. Sadr halusi priorisoida Libanonin shiiojen sosiaalisen ja poliittisen aseman, mutta Mohammad Hussein Fadlallahin ajatusten ja Hizbollahin kannattajat omaksuivat kumouksellisempia ja kansainvälisempiä ideoita. Amal-liike ja Hizbollah olivat erimielisiä muun muassa Palestiinan vapautusjärjestön tukemisen laajuudesta.

Al-Sadr kannatti eri uskontojen välistä vuoropuhelua ja sitoutui uskonnollisen moniarvoisuuden säilyttämiseen Libanonissa. Hän katosi pienen seurueen kanssa tavattuaan Muammar Gaddafin virallisella vierailulla Libyassa 31. elokuuta 1978. Yleisesti on arveltu hänen tulleen siepatuksi ja tapetuksi. Libyan hallinto kuitenkin kiisti tietävänsä katoamisesta mitään. Katoamisesta alettiin esittää vaihtelevia teorioita ja syytöksiä vuosikymmenten varrella. Vuonna 2015 Libanon vangitsi Muammar Gaddafin pojan Hannibal Gaddafin pyrkiessään ratkaisemaan katoamistapauksen. Häntä alettiin pitää vangittuna ilman oikeudenkäyntiä. Hannibal Gaddafin kerrottiin vuonna 2023 ryhtyneen nälkälakkoon.

## Lähteet
Stig Synnergren

**Stig Gustaf Eugén Synnergren** (25. helmikuuta 1915 Överluleå – 28. huhtikuuta 2004 Tukholma) oli ruotsalainen kenraali, joka toimi Ruotsin puolustusvoimien komentajana vuosina 1970–1978. Synnergrenin aikana Ruotsin puolustusvoimissa otettiin käyttöön Viggen-hävittäjät.
## Lähteet

## Aiheesta muualla
Tomterin kirkko

**Tomterin kirkko** () on Indre Østfoldin kunnassa Norjassa sijaitseva puinen pitkäkirkko vuodelta 1600.

## Lähteet

## Aiheesta muualla
Hobølin kirkko

**Hobølin kirkko** () on Indre Østfoldin kunnassa Norjassa sijaitseva kivinen pitkäkirkko 1100-luvulta.

## Kuvia

Hobøl pkirke20120707-03.JPG|Kirkkosali


## Lähteet

## Aiheesta muualla
Trøgstadin kirkko

**Trøgstadin kirkko** () on Indre Østfoldin kunnassa Norjassa sijaitseva kivinen pitkäkirkko 1200-luvulta.

## Lähteet

## Aiheesta muualla
Penelope Spheeris

**Penelope Spheeris** (s. 2. joulukuuta 1945 New Orleans, Louisiana) on yhdysvaltalainen elokuvaohjaaja, tuottaja ja käsikirjoittaja. Spheerisin tunnetuimpia ohjaustöitä ovat Los Angelesin punk-piireistä kertova dokumentti *[[Läntisen sivilisaation rappio]]* (1979) ja Mike Myersin läpimurtokomedia *[[Wayne’s World]]* (1992).

## Ura
Vuonna 1974 Penelope Spheeris perusti Los Angelesin ensimmäisen musiikkivideoiden tuotantoyhtiön, Rock 'n Reel. Spheerisin esikoispitkä elokuva oli vuonna 1979 julkaistu dokumentti Los Angelesin punk-skenestä, *[[Läntisen sivilisaation rappio]]* (*The Decline of Western Civilization)* joka sai osakseen hämmästyttävän yksimielistä kriitikoiden ylistystä. Elokuva on valittu Yhdysvaltain kongressin kirjaston kansalliseen elokuvarekisteriin sen "kulttuurisen, historiallisen tai esteettisen" merkittävyyden vuoksi. Elokuvassa esiintyi artisteja kuten Pat Smear,  Alice Bag, Germs ja X - yhtye. 

Vuonna 1983 hän käsikirjoitti ja ohjasi elokuvan *Suburbia*, jonka tuotti Roger Corman. Se on häiritsevä ja ennustuksellinen tarina kapinallisista, kodittomista nuorista, jotka asuvat hylätyissä taloissa, yrittävät muodostaa uusia perheitä ja suojella toisiaan. *Suburbia* voitti ensimmäisen palkinnon Chicagon elokuvajuhlilla. Lähes 25 vuotta myöhemmin hänen dokumenttinsa *The Decline of Western Civilization, Part III* peilasi oudon tarkasti tapahtumia, jotka hän oli käsikirjoittanut *Suburbiaan*. 1980-luvun puolivälissä Spheeris ohjasi elokuvan *The Boys Next Door*, pääosissa Charlie Sheen ja Maxwell Caulfield, ja sen jälkeen *Dudes*-elokuvan, jossa näyttelivät John Cryer, sekä Red Hot Chili Peppers yhtyeen basisti Flea. Molemmista elokuvista tuli kulttiklassikoita. 

*The Decline of Western Civilization, Part II: The Metal Years* julkaistiin vuonna 1988 ja sai jälleen loistavia arvosteluja. Elokuvassa esiintyi Ozzy Osbourne, Aerosmith-yhtyeen Steven Tyler ja Joe Perry, Alice Cooperin, Motörheadin Lemmy.

Vuonna 1992 Spheeris ohjasi seitsemännen pitkän elokuvansa ja ensimmäisen studioelokuvansa, *[[Wayne’s World|Wayne’s Worldin]]*, Paramount Picturesille. Tämän jälkeen hän ohjasi ja tuotti elokuvan *The Beverly Hillbillies* (Fox), käsikirjoitti ja ohjasi *The Little Rascals* (Universal), ja ohjasi *Black Sheepin* (Paramount) jne. Vuonna 1999 Spheeris dokumentoi Ozzfestin, Amerikan menestyneimmän kesäkiertueen, ja alkuperäisen Black Sabbathin reunion-keikat. 

## Filmografiaa
*1979: Real Life – tuotanto
*1980: Läntisen sivilisaation rappio (*The Decline of Western Civilization*, dokumentti) – ohjaaja
*1983: Suburbia – kadun kapinalliset (*Suburbia / The Wild Side*) – käsikirjoitus ja ohjaus
*1985: Sokea raivo (*The Boys Next Door*) – ohjaus
*1986: Hollywood Vice Squad – ohjaus
*1987: Keikka (*Dudes*) – tuotanto ja ohjaus
*1991: Naisia vankilassa (*Prison Stories: Women on the Inside*) – 1 episodin ohjaus
*1992: Wayne’s World – ohjaus
*1993: Juntit Beverly Hillissä (*Beverly Hillbillies*) – ohjaus
*1994: Rasavillit (*The Little Rascals*) – ohjaus
*1996: Mustalammas (*Black Sheep*) – ohjaus
*1997: Superaistit (*Senseless*) – ohjaus

## Lähteet
Nils Swedlund

**Nils Per Robert Swedlund** (16. toukokuuta 1898 Gävle – 
28. kesäkuuta 1965 Maarianhamina) oli ruotsalainen kenraali, joka toimi Ruotsin puolustusvoimien komentajana vuosina 1951–1961. Swedlundin aikana Ruotsin sotilaallinen suorituskyky suhteessa ulkomaailmaan oli vahvimmillaan.

Swedlund kuoli sairaskohtaukseen purjehtiessaan Ahvenanmerellä kesällä 1965.
## Lähteet

## Aiheesta muualla
Eidsbergin kirkko

**Eidsbergin kirkko** () on Indre Østfoldin kunnassa Norjassa sijaitseva kivinen ristikirkko 1200-luvulta.

## Kuvia

Eidsbergkirkeinteriør.jpg|Kirkkosali
Eidsbergkirkealtertavle.jpg|Alttari


## Lähteet

## Aiheesta muualla
Vårsta

**Vårsta** on entinen taajama Botkyrkan kunnassa Tukholman läänissä Södermanlandin historiallisessa maakunnassa Ruotsissa. Se on pääosin 1950- ja 1960-luvuilla rakennettu asuinalue. Vuodesta 2020 Vårsta on ollut osa Tumban taajamaa.

## Kuvia

Vårsta Botkyrka 2014b.jpg|Kirjasto
Vårsta Botkyrka 2014a.jpg|Rivitaloja
Vårsta Botkyrka 2014c.jpg|Liikekeskus


## Lähteet

## Aiheesta muualla
Strålsnäs

**Strålsnäs** on taajama Boxholmin kunnassa Itä-Götanmaan läänissä samannimisessä historiallisessa maakunnassa Ruotsissa. Taajamassa oli 450 asukasta vuonna 2016.

## Lähteet

## Aiheesta muualla
Sibble

**Sibble** on taajama Botkyrkan kunnassa Tukholman läänissä Södermanlandin historiallisessa maakunnassa Ruotsissa. Taajamassa oli 343 asukasta vuonna 2021.

## Lähteet

## Aiheesta muualla
Israel Tal

**Israel Tal** (; 13. syyskuuta 1924 – 8. syyskuuta 2010) oli israelilainen kenraalimajuri.

Tal liittyi 17-vuotiaana Britannian armeijan juutalaisprikaatiin, joka muodostettiin Palestiinan mandaatin alueella asuneista juutalaisista. Hän taisteli Pohjois-Afrikassa ja Italiassa. Juutalaisprikaati lakkautettiin vuonna 1946. Tal palasi Palestiinaan Haganassa, joka edelsi Israelin puolustusvoimia. Hän palveli Israelin itsenäisyyssodassa vuonna 1948 ja oli 10. jalkaväkiprikaatin komentaja Suezin kriisissä vuonna 1956. Tal johti Israelin panssarijoukkoja vuodesta 1964. Hänellä oli merkittävä rooli kuuden päivän sodassa (1967), joka *[[The Guardian]]in* muistokirjoituksen mukaan oli menestyksekkäin osoitus hänen kyvyistään operatiivisessa johdossa.

Tal oli jom kippur -sodan syttyessä vuonna 1973 varaesikuntapäällikkö. Hän ajautui monien kollegoidensa kanssa erimielisyyksiin strategiasta. Osa kollegoista piti häntä sodan alkuvaiheissa ylenmääräisen pessimistisenä. Tal kieltäytyi Moshe Dayanin ja David Elazarin määräyksestä jatkaa hyökkäystä egyptiläisiä joukkoja vastaan aselevon solmimisesta huolimatta. Tämä käytännössä päätti hänen uransa. Tal vetäytyi armeijan palveluksesta vuonna 1974, mutta jatkoi työskentelyä Israelin puolustusministeriössä ja työskenteli uuden taistelupanssarivaunun, Merkavan suunnittelun parissa. Tal kärsi aivoverenkiertohäiriöstä vuonna 1999 ja oli siitä lähtien hauraassa terveydentilassa. Hänellä oli vaimo Hagit ja kaksi lasta.

## Lähteet
Saint-André-de-Rosans

**Saint-André-de-Rosans** on kunta eteläisessä Ranskassa Hautes-Alpesin departementissa Provence-Alpit-Rivieran alueella. Se sijaitsee noin 63 kilometriä Gapin kaupungista länteen.

Saint-André-de-Rosansin luostari perustettiin vuonna 988. Luostarista on jäljellä vain kirkon 1100-luvulla rakennetun laivan seinät sekä 1000-luvulta olevan apsiksen rauniot. Raunioissa tehdyissä kaivauksissa löydettiin huomattavia mosaiikkiteoksia. Luostari kärsi tuhoista Ranskan uskonsodissa vuonna 1574, ja lopullisesti se tuhoutui, kun se myytiin Ranskan suuren vallankumouksen aikana.

## Lähteet

## Aiheesta muualla
L'Épine (Hautes-Alpes)

**L'Épine** on kunta eteläisessä Ranskassa Hautes-Alpesin departementissa Provence-Alpit-Rivieran alueella. Se sijaitsee noin 51 kilometriä Gapin kaupungista länteen.

Keskiajalla 1100- ja 1200-luvuilla asukkaat rakensivat talonsa kukkulalla olleen linnan läheisyyteen. Kylä ympäröitiin aitauksella, jolloin siitä muodostui oppidum. Ranskan uskonsodissa vuosina 1562–1598 kylän rakennukset poltettiin ja linna tuhottiin. 1600-luvulla kylä jälleenrakennettiin, mutta linnaa ei rakennettu enää uudelleen.

## Lähteet

## Aiheesta muualla
Nissim Vaturi

**Nissim Vaturi** (; s. 23. lokakuuta 1969) on israelilainen Likud-puolueen poliitikko. Hän on toiminut Knessetin varapuhemiehenä.

Vaturi korvasi Knessetissä Gideon Sa’arin vuonna 2020. Hän on kertonut saaneensa tohtorin arvon H’ersonin kansainvälisestä liiketoiminnan ja oikeustieteen yliopistosta Ukrainassa. Hän kuitenkin poisti oppiarvon virallisista tiedoistaan, koska Israelin korkeakoulutuksen neuvosto ei katsonut tutkintoa Israelissa päteväksi.

Vaturi on ollut lokakuussa 2023 alkaneen Gazan sodan aikana usein otsikoissa radikaalien lausuntojensa johdosta. Hänet muun muassa estettiin Facebookista Gazan kaistan polttamista koskeneen vaatimuksen johdosta. Kun Vaturi kuvattiin kannustamassa mielenosoittajia ryntäämään Sde Teimanin sotilastukikohtaan ja pidätyskeskukseen, Merav Ben-Ari vaati Knessetin puhemies Amir Ohanalta Vaturin erottamista varapuhemiehen tehtävistä.

Vaturin mukaan ansio Israelin olemassaolon säilymisestä on Benjamin Netanjahun. Hänen mukaansa Israel olisi voinut tuhoutua puolustusministeri Yoav Gallantia kuuntelemalla. Kesäkuussa 2024 Vaturi väitti, että hallitukselta panttivankien vapauttamisesta Hamasin kanssa neuvottelemalla sopimista vaatineet mielenosoittajat edustivat Hamasia. Hän pahoitteli lausuntoaan myöhemmin. Vaturin mukaan nuoret israelilaiset homomiehet ovat aivopesun uhreja.

## Lähteet
L'Épine

**L'Épine** voi tarkoittaa seuraavia:

* L'Épine, kunta Hautes-Alpesin departementissa Ranskassa
* L'Épine, kunta Marnen departementissa Ranskassa
* L'Épine, kunta Vendéen departementissa Ranskassa
Sauber Petronas Engineering

**Sauber Petronas Engineering** oli moottoritoimittaja Formula 1:ssä vuosina 1997–2005.

## Historia
Vuoden 1996 lopussa Sauber lopetti yhteistyön Fordin kanssa ja teki sopimuksen Ferrarin kanssa, jonka mukaan Sauber talli sai kaudella 1997 Ferrarin moottorit vuodesta 1996 alkaen. Sitä johti Osamu Goto, joka vastasi Hondan Formula 1 -ohjelmasta 1990-luvun alussa. Moottorit valmistettiin Maranellon tehtaalla, mutta pitkän aikavälin tavoitteena oli rakentaa oma V10-moottori kaudelle 1999. Aasian talouskriisin vuoksi vuoden 1999 puolivälissä suunnitelmat oman Formula 1 -moottorin rakentamisesta lykättiin määräämättömäksi ajaksi. Yhteistyö Ferrarin kanssa päättyi vuoden 2005 jälkeen, kun BMW osti Sauberin ja muutettiin BMW Sauberiksi.

## Muuta
Lisäksi yritys oli mukana Protonin moottoreiden ja prototyypin GP1-moottoripyörän rakentamisessa. Vuonna 1998 Petronas tilasi SPE:n Powertrain Divisionin suunnittelemaan oman ensimmäisen kaupallisen automoottorin, Petronas E01 -moottorin.

## Formula 1 -tulokset
Heinz Paschen

**Heinz Paschen** (s. 15. heinäkuuta 1953) on saksalainen insinööri. Paschen toimi BMW:n moottorisuunnittelijana vuosina 2001–2006, jolloin se toimitti moottorit Williams ja BMW Sauber -talleille. Aiemmin Paschen toimi Toyotan moottorisunnittelijana vuosina 1993–2000, jolloin Cristiano da Matta voitti CART-sarjan mestaruuden vuonna 2002.

## Lähteet

## Aiheesta muualla
* GrandPrix.com
Werner Laurenz

**Werner Laurenz** (s. 6. maaliskuuta 1953) on saksalainen insinööri. Laurenz toimi Ilmorin moottorisuunnittelijana vuosina 2003–2004, jolloin se toimitti moottorit McLarenille. Aiemmin Laurenz toimi BMW:n moottorisunnittelijana vuosina 1999–2002, jolloin se toimitti moottorit Williamsille.

## Lähteet

## Aiheesta muualla
* GrandPrix.com
Markus Duesmann

**Markus Duesmann** (s. 23. kesäkuuta 1969) on saksalainen autoalan johtaja, joka toimi Audin johtokunnan puheenjohtaja vuosina 2020–2023.

Duesmann toimi vuosina 2005–2006 McLaren-Mercedesin F1-moottorien kehitysjohtaja ja vuosina 2007–2009 BMW Sauberin moottorisuunnittelijana.

## Lähteet
Najah Salam

**Najah Salam** (; 13. maaliskuuta 1931 – 28. syyskuuta 2023) oli libanonilainen laulaja ja näyttelijä.

Salam tuli 1950-luvulla suosituksi laulajana Lähi-idässä ja etenkin Suezin kriisin aikana Egyptissä. Hän puolusti lauluissaan panarabismin aatetta. Hän saikin Gamal Abdel Nasserilta kunnianosoituksena Egyptin kansalaisuuden. Salam esiintyi näyttelijänä useissa arabiankielisissä elokuvissa 1950–1960-luvuilla. Hän sai kunnianosoituksen Libanonin presidentti Michel Aounilta Radio Lebanonin 80-vuotisjuhlassa. Salam oli naimisissa libanonilaisen koomikko Mohammed Salmanin (k. 1997) kanssa. Hänellä oli kaksi tytärtä.

## Lähteet

## Aiheesta muualla
*
Hayim Katsman

**Hayim Yeshurun Katsman** (; 3. lokakuuta 1991 Israel – 7. lokakuuta 2023 Holit) oli Israelin tutkija ja rauhanaktivisti. Hän syntyi Israeliin muuttaneille yhdysvaltalaisille vanhemmille, ja hänellä oli myös Yhdysvaltain kansalaisuus.

Katsman sai Ben-Gurionin yliopistosta maisterin arvon politiikan tutkimuksessa. Vuonna 2021 hän sai Washingtonin yliopiston Henry M. Jackson School of International Studiesista filosofian tohtorin arvon. Väitöstyön ohjaajiin kuului Liora Halper. Katsmanille myönnettiin vuonna 2019 Association for Israel Studiesin Kimmerling-palkinto parhaasta valmistumistyöstä. Katsman keskittyi tutkimuksessaan uskonnollispohjaisiin sionistisiin yhteisöihin sekä uskonnollisen sionismin ajantasaiseen kehitykseen ja sen suhteeseen radikalismiin. Katsmanin kirjoituksia julkaistiin muun muassa lehdessä *Israel Studies Review* ja kirjassa *Routledge Handbook of Religion and Political Parties*. Katsman toimi luennoitsijana filosofian, politiikan ja israelilaisen yhteiskunnan aiheista. Hän toimi useissa paikallisissa rauhanjärjestöissä.

Katsman hahmotteli strategian Israelin vasemmistolle. Hän kannatti israelilaisten ja palestiinalaisväestön intressien ja huolenaiheiden yhdistämiseen kykenevää valtiota, joka ei olisi eksklusivistinen eikä etnonationalistinen. Katsman murhattiin Hamasin hyökätessä Holitin kibbutsiin. Hän suojasi naapuriaan Avital Alajemia hyökkääjien luodeilta. Katsman haudattiin Petah Tikvaan 12. lokakuuta 2023.

## Lähteet
B’Tselem

**B’Tselem** () on israelilainen ihmisoikeusjärjestö, jonka pääasiallinen toimipaikka on Jerusalemissa. Se perustettiin vuonna 1989 tiedotuskeskukseksi miehitettyjen alueiden ihmisoikeuksista. Perustajien joukossa oli tutkijoita, juristeja, toimittajia ja Knessetin jäseniä. B'Tselemin toiminnanjohtajana toimii nykyisin Yuli Novak, joka kesäkuussa 2023 siirtyi vuodesta 2014 saakka toimineen Hagai El-Adin tilalle.

B’Tselem on pyrkinyt vaikuttamaan Israelin politiikkaan miehitettyjen alueiden suhteen ja vahvistamaan niillä asuvien ihmisoikeuksia. Järjestön rahoittajia ovat olleet ihmisoikeuksia kansainvälisesti tukevat järjestöt Euroopassa ja Pohjois-Amerikassa sekä yksityiset kansalaiset Israelissa ja ulkomailla. B’Tselemille myönnettiin joulukuussa 1989 Al-Haqin kanssa jaettu Carterin–Menilin ihmisoikeuspalkinto. B’Tselem on dokumentoinut ihmisoikeusrikkomuksia miehitetyillä alueilla ja on syyttänyt Israelia sotarikoksista sen toiminnasta Gazan kaistalla.

## Lähteet

## Aiheesta muualla
* Viralliset sivut , ,
Yesh Din

**Yesh Din** (, «on olemassa laki») on israelilainen ihmisoikeusjärjestö, joka on edistänyt oikeudellisen avun saatavuutta Länsirannan asukkaille ja dokumentoinut asukkaisiin kohdistettuja ihmisoikeusloukkauksia. Järjestön päätehtäviä ovat olleet lain toimeenpanon valvonta, vastuullisuuden vaatiminen sotilailta ja poliisilta sekä palestiinalaisten maanomistajien avustaminen yksityisten maidensa saamiseen takaisin. Yesh Din on perustettu vuonna 2005.

## Lähteet
Hurrikaani Helene

**Hurrikaani Helene** oli vuoden 2024 kahdeksas nimetty trooppinen myrsky ja viides hurrikaani Atlantin hurrikaanikaudella. Viisiportaisella Saffirin–Simpsonin hurrikaaniasteikolla se luokiteltiin tasolle neljä, kun se rantautui Yhdysvaltain Floridan rannikolle 26. syyskuuta. Helene on tilastoidun historian voimakkain Floridan Big Bendin alueelle rantautunut hurrikaani. Se nostatti alueelle poikkeuksellisen korkean jopa 4,5 metrin myrskyvuoksen ja toi vaarallisen voimakkaita tuulia suureen osaan pohjoista ja läntistä Floridaa. Kulkiessaan pohjoiseen Georgian, Etelä-Carolinan, Pohjois-Carolinan ja Tennesseen yli myrsky nostatti 9 tornadoa  ja toi rankkasateita sekä äkkitulvia suureen osaan Yhdysvaltain itärannikon eteläosaa. Ainakin 150 ihmistä kuoli ja miljoonilta katkesi sähköt. Myrsky katkoi myös teitä ja kaatoi matkapuhelinverkkoja erityisesti Pohjois-Carolinassa, jossa satoi paikoin yli 60 senttimetriä vettä. Blue Ridge Mountains -vuoristossa sijaitseva Pohjois-Carolinan Ashevillen kaupunki kärsi erityisesti tulvista, ja kaupunki jäi eristyksiin tie- ja tietoliikenneyhteyksien katkettua. Ashevillessä ja sen lähiympäristössä kuoli ainakin 57 ihmistä. 


Tiedosto:Florida National Guard in Keaton Beach, Florida (Hurricane Helene).jpg|Myrskytuhoja Floridan Keaton Beachissä
Tiedosto:Cleaning up (Georgia National Guard).jpg|Georgian kansalliskaarti raivaa kaatuneita puita myrskyn jäljiltä.
Tiedosto:Carl Atwood Rd - Flooding -1.jpg|Tulvimista Pohjois-Carolinassa 27. syyskuuta


## Lähteet
Corinna Schumacher

**Corinna Schumacher** (o.s. **Betsch**, s. 2. maaliskuuta 1969) on saksalainen aktivisti ja puoliammattilainen hevosurheilija.

## Ura
Schumacher aloitti uransa myös puoliammattilaisena hevosurheilijana Saksassa. Hän avasi aluksi kilpahevosten vuokraus- ja hoitopaikan Sveitsissä ja laajeni sitten lähimaihin, kuten Saksaan ja Itävaltaan. Häntä pidetään myös paikallisten hevoskilpailujen edistäjänä Sveitsissä ja Saksassa. Schumacherin tähänastinen saavutus on ensimmäinen sija Länsi-Euroopan hevoskilpailuissa vuonna 2010.

Schumacher on myös eläinrakasaktivisti, ja hän on PETA-järjestön pysyvä jäsen.

## Yksityiselämä

Schumacher on naimisissa entisen Formula 1 -kuljettaja Michael Schumacherin kanssa, ja heillä on tytär Gina-Maria sekä poika Mick. Aiemmin hän oli suhteessa Heinz-Harald Frentzenin kanssa 1990-luvun alussa.

## Lähteet
Gina-Maria Schumacher

**Gina-Maria Bethke** (o.s. **Schumacher,** s. 20. helmikuuta 1997) on saksalainen hevosurheilija.

## Ura
Bethke voitti kultaa FEI:n MM-kilpailuissa elokuussa 2017. Helmikuussa 2018 hän voitti kultaa Cavallissa aloittelijana National Reining Horse Associationilla.

## Yksityiselämä
Bethkein perheeseen kuuluvat isä Michael, äiti Corinna sekä veli Mick.

## Lähteet
Al-Haq

**Al-Haq** () on vuonna 1979 perustettu ihmisoikeusjärjestö. Se on vanhin palestiinalainen ihmisoikeusjärjestö. Al-Haqin pääpaikka on Ramallah. Järjestö on tarkkaillut ja dokumentoinut miehitetyillä palestiinalaisalueilla tehtyjä ihmisoikeusloukkauksia sekä toiminut niiden estämiseksi. Järjestö on vastustanut niin Israelin kuin palestiinalaishallinnon ja muiden toimijoiden tekemiä ihmisoikeusloukkauksia.

Al-Haq sai vuonna 1989 Carterin–Menilin ihmisoikeuspalkinnon, jonka se jakoi B’Tselemin kanssa. Samat järjestöt saivat vuonna 2009 jaetusti alankomaalaisen Geuzenpenningin. Al-Haqin pääjohtaja Shawan Jabarin sai vuonna 1990 Reebokin ihmisoikeuspalkinnon ja vuonna 2018 B’Tselemin johtaja Hagai El-Adin kanssa jaetun Ranskan tasavallan ihmisoikeuspalkinnon. Al-Haqilla on neuvoa-antava erikoisasema Yhdistyneiden kansakuntien talous- ja sosiaalineuvostossa.

Israel luokitteli Al-Haqin lokakuussa 2021 terroristijärjestöksi viiden muun palestiinalaisen järjestön ohella. YK:n ihmisoikeusasiantuntijat tuomitsivat teon ja antoivat Israelille kuusi kuukautta aikaa näyttää toteen esitetty terrorismisyytös. YK:n asiantuntijoille ei esitetty asianmukaisia todisteita, joten he epäilivät Israelin toimenpidettä poliittiseksi ja kannustivat kansainvälistä yhteisöä jopa lisäämään taloudellista ja poliittista tukeaan Al-Haqille.

## Lähteet
Kiki Rockwell

**Kiki Rockwell** on Uudessa-Seelannissa asuva laulaja, lauluntekijä ja musiikintuottaja. Hän on kotoisin San Franciscosta ja kasvanut Bonnissa sekä Aucklandissa. Hän on aiemmin ollut uusiseelantilaisen The Leers -bändin jäsen. Hänen soolouransa alkoi vuonna 2021 singellä "Left for Dead".

Rockwellin musiikkityylissä on vaikutteita useista genreistä. Hänen lyriikkansa ja musiikkivideonsa ovat saaneet vaikutteita keskiaikaisesta tarustosta, mytologiasta sekä naisnäkökulmasta historiaan.

Hänen kappaleidensa "Same Old Energy" (2021) ja "Cup Runneth Over" (2022) musiikkivideot on ohjannut uusiseelantilainen elokuvantekijä Oshara Ardelean.

Rockwell on esiintynyt muusikonuransa tiimoilta useissa julkaisuissa, kuten The New Zealand Herald ja musiikkiin keskittyvä verkkolehti *NZ Musician*.

Lokakuun 2024 tilastojen mukaan hänellä on yli 400 000 kuukausittaista kuuntelijaa Spotifyssa.

## Diskografia

### Albumit
* Bleeding Out in a Forest
* Rituals on the Bank of a Familiar River
* Eldest Daughter Of An Eldest Daughter (expected October 2024)

### Singlet
lähde: 
* Left for Dead (2021)
* Same Old Energy (2021)
* Cup Runneth Over (2022)
* Madeline
* From Persephone
* Harbinger
* Burn Your Village

## Lähteet
Tena-Teollisuus

**Tena-Teollisuus Oy** oli Kuopiossa Niiralankadulla vuosina 1950–1969 toiminut tekstiiliteollisuusyritys, joka valmisti muovipinnoitetuista kankaista muun muassa telttoja, makuupusseja, laukkuja, käsineitä ja sadevaatteita.

Vuoden 1969 alusta Tena-Teollisuus Oy sulautettiin sen jo pidempään omistaneeseen Turo-vaatetusyritykseen, joka fuusioi itseensä 1973 myös muovitettuja kankaita Kuopiossa valmistaneen Oy Hemming & Co:n. Turo myi Tena-liiketoiminnan vuonna 1983 Espe-yritykselle.

Muovipinnoitettujen tekstiilien jalostusta muun muassa kuormapeitteiksi jatkaa Kuopiossa Oy Scantarp Ab.

## Lähteet
Aurinkomäyrät

**Aurinkomäyrät** eli **hillerimäyrät** (*Melogale*) on näätäeläinten heimoon kuuluva nisäkässuku. Ne elävät metsissä ja ruohikkomailla Pohjois-Intiasta Kiinaan ulottuvalla alueella.

Aurinkomäyrät herättivät aikaisempaa enemmän kiinnostusta Euroopassa 2020-luvun alussa, kun niiden arveltiin olleen COVID-19-pandemian alkulähde.

## Lajit
* Kiinanaurinkomäyrä (kiinanhillerimäyrä) *Melogale moschata*
* Hillerimäyrä (intianaurinkomäyrä)  *Melogale personata*
* Jaavanhillerimäyrä (idänaurinkomäyrä)  *Melogale orientalis*
* Borneonhillerimäyrä *Melogale everetti*

## Lähteet
Lennart Ljung

**Lennart Ljung** (13. maaliskuuta 1921 Sollefteå – 19. marraskuuta 1990 Tukholma) oli ruotsalainen kenraali, joka toimi Ruotsin puolustusvoimien komentajana vuosina 1978–1986. Ljungin aikana tapahtui U 137 -sukellusveneselkkaus. 
## Lähteet

## Aiheesta muualla
Bengt Gustafsson

**Bengt Gustafsson** (2. joulukuuta 1933 Hästveda – 15. maaliskuuta 2019) oli ruotsalainen kenraali, joka toimi Ruotsin puolustusvoimien komentajana vuosina 1986–1994. Gustafssonin aikana Berliinin muuri kaatui ja kylmä sota päättyi. 
## Lähteet

## Aiheesta muualla
Kaarle Juhanpoika Vitikkala

**Kaarle Juhanpoika Vitikkala**, ent. **Pelttari** (27. toukokuuta 1760 Vampula – 25. heinäkuuta 1848 Kokemäki) oli suomalainen maanviljelijä ja suurmaanomistaja.

Vitikkalan vanhemmat olivat Juha Antinpoika Pelttari ja Valpuri Rekontytär ja puoliso vuodesta 1781 Eva Kristina Vikberg (1766–1839). Heidän lapsistaan Kaarle Grönholmista (1783–1864) tuli varatuomari, joka oli Rauman pormestari, ja Fredrik Grönholmista (1787–1860) pappi. Perimätiedon mukaan Henrik Gabriel Porthan kannusti Vitikkalaa kouluttamaan lapsiaan.

Pelttarin suku oli asunut Vampulan Sallilan Pelttarin taloa ainakin 1500-luvun puolivälistä, mutta Kaarle Juhanpoika ei perinyt taloa seitsemäntenä vanhempiensa kahdestatoista lapsesta. Avioiduttuaan 21-vuotiaana vain 15-vuotiaan Eva Kristiina Vikbergin kanssa hän sai kuitenkin haltuunsa Vikbergien omistaman säterin. Samalla hänen sukunimensä muuttui Vitikkalaksi. Tilalla oli 1700-luvun lopussa jo 54 tynnyrinalaa peltoa ja 166 tynnyrinalaa niittyä, samoin kuin ratasmylly ja siian- ja lohenkalastamo. Vitikkala osti lisäksi Kokemäeltä säteriratsutilan ja Kauvatsalta rälssitilan. Omistaessaan 3 1/3 manttaalia maata hänellä oli todennäköisesti eniten maaomaisuutta kuin kenelläkään muulla suomalaisella talonpojalla Ruotsin ajalla.

Vaikka Vitikkala ei ollut maanviljelijänä uudistusmielinen, hän raivautti suopeltoja ja niittyjä, kaivautti ojia ja uusi talousrakennuksia, mistä Suomen Talousseura myönsi hänelle mitalin. Hän osallistui myös Kokemäenjoen perkausta vaatineeseen lähetystöön ja auttoi joen perkauksen toteutuksessa. Näistä ansioista hän sai myöhemmin keisari Aleksanteri I:ltä hopeisen mitalin ja Nikolai I:ltä Pyhän Vladimirin ritarikunnan kultamitalin. Vitikkala toimi myös kuudennusmiehenä ja kirkonisäntänä. 

## Lähteet

## Aiheesta muualla
*
Caroline Erikson

**Caroline Erikson** (s. 1988 Landsberg am Lech, Saksa) on saksalainen näyttelijä. Hän on näytellyt useissa poliisisarjoissa, joista Suomessa tunnettu on *[[Erikoisryhmä Potsdam]]*.

## Elämä

Caroline Erikson muutti viisivuotiaana vanhempiensa kanssa Etelä-Saksasta Hampurin lähelle Buchholz in der Nordheideen. Näyttelemisen kipinän hän sai ensimmäisestä lavaroolistaan lastenteatteri Kunterbuntissa. Eriksonin ensimmäinen televisiorooli oli 11-vuotiaana lasten salapoliisisarjassa *Die Pfefferkörner*. Erikson päätyi siskojensa avustamana omatoimisesti hakemaan roolia hankkiakseen vähävaraiselle perheelleen lisää rahaa. Lapsuudessaan Erikson harrasti myös voimistelua ja jalkapalloa.

Lukion jälkeen Erikson aloitti psykologian opiskelun Hildesheimissa ja osallistui näyttelijätyöpajoihin Hampurissa.

Vuoteen 2021 mennessä Erikson oli näytellyt lähes 30 televisiosarjassa ja elokuvassa. *[[Erikoisryhmä Potsdam]]issa* (SOKO Potsdam) (2018–2021) hän esitti Luna Kunathia, räväkkää ja rentoa poliisia, joka oli sarjan toinen päähenkilö työparinsa, Katrin Jaehnen esittämän Sophie Pohlmannin rinnalla. Aiemmmin vuonna 2013 oli jo kokemus osasta sarjassa *SOKO Leipzig*.

## Lähteet
Thunderbird (juna)

**Thunderbird** () on Japanissa juna Osakan rautatieaseman ja Kanazawan rautatieasema välisellä Hokuriku-linjalla. Juna aloitti liikennöinnin huhtikuussa 1995. Noin 267 kilometrin matka kestää 154 minuuttia.

## Aiheesta muualla

*Thunderbird
Konstantin Lisitzin

**Konstantin Lisitzin** (1. lokakuuta 1874 Hiitola – 13. joulukuuta 1942 Helsinki) oli suomalainen juristi ja valtioneuvos.

Lisitzinin vanhemmat olivat kauppias Wasili Lisitzin ja Katharina Siitoin. Hän pääsi ylioppilaaksi Helsingin suomalaisesta normaalilyseosta 1893 ja valmistui Helsingin yliopistosta filosofian kandidaatiksi 1895, filosofian maisteriksi 1897 ja molempien oikeuksien kandidaatiksi vuonna 1900. Lisitzin sai varatuomarin arvon 1902.

Lisitzin oli Viipurin hovioikeudessa kanslistina ja ylimääräisenä viskaalina 1904–1906. Pietarissa Keisarin Suomen asiain kansliassa hän oli nuorempana ja myöhemmin vanhempana toimitussihteerinä 1906–1918. Vuodesta 1918 alkaen Lisitzin oli asianajajana Viipurissa. Hän sai valtioneuvoksen arvon 1916. 

Konstantin Lisitzin oli naimisissa vuodesta 1920 Brigitte van de Kerckhovenin kanssa.

## Lähteet
Serres (Hautes-Alpes)

**Serres** on kunta eteläisessä Ranskassa Hautes-Alpesin departementissa Provence-Alpit-Rivieran alueella. Se sijaitsee Buëchjoen varrella, noin 41 kilometriä Gapin kaupungista länteen.

Serres on pieni keskiaikainen kaupunki. Romaaninen Saint Areyn kirkko oli alun perin luostarikappeli. Kirkko on rakennettu 1100-luvulla, ja se on omistettu 600-luvulla kuolleelle Gapin piispa Areylle. Kaupunki oli tuolloin linnoitettu muureilla. Sitä laajennettiin 1300- ja 1400-luvuilla, kun paavit olivat Avignonissa. Serres oli tuolloin huomattava kaupunki, jossa järjestettiin messuja. Kaupungissa on säilynyt runsaasti keskiaikaisia taloja.

## Lähteet

## Aiheesta muualla
Osamu Gotō

**Osamu Gotō** (; s. 27. marraskuuta 1948) on japanilainen insinööri. Gotō toimi Sauber Petronas Engineeringin moottoriosaston johtajana vuosina 1997–2005.

## Lähteet

## Aiheesta muualla
* GrandPrix.com
Adam Kaczyński

**Adam Kaczyński** (13. lokakuuta 1933 Varsova – 15. helmikuuta 2010 Krakova) oli puolalainen pianisti ja säveltäjä.

Kaczyński valmistui valtiollisesta musiikkikorkeakoulusta Krakovassa opiskeltuaan siellä pianonsoittoa Barbara Korytowskan johdolla. Hän perusti vuonna 1962 aikansa musiikkiin keskittyneen MW2-kokoonpanon, jonka kanssa hän esiintyi monissa Euroopan maissa, Amerikassa ja Aasiassa. Kaczyński oli vuosina 1974–1975 Fulbright-stipendillä Yhdysvalloissa. Hän oli vuodesta 1991 professori Krakovan musiikkiakatemiassa. Kaczyński sai urallaan monia palkintoja, kuten Puolan säveltäjäliiton mitalit (1973, 1987), Krakovan kaupungin palkinnot (1986, 1987, 1988), Kultaisen ansioristin (1983) sekä Taide- ja kulttuuriministeriön 3. luokan (1976) ja 2. luokan (1983) palkinnot.

## Teoksia
* Konsertto jazzorkesterille (1962)
* *Choices* kolmelle pianolle, sähköpianolle, celestalle, cembalolle ja kuorolle (1975)
* Preludeja pianolle (1978)
* Konsertto pianolle ja orkesterille (1984)
* *Nowenna dla jednego Polaka* neljälle pianolle (1984)
* *Ten Dzień* pianolle, lyömäsoittimille ja lelupianolle (1989)
* *Shape* kahdelle pianolle (1989)
* *Shape 2* lyömäsoittimille (1995)
* teatteri- ja elokuvamusiikkia

## Lähteet